1.VÝVOJ, POLITIKY A ÚSPECHY V OBLASTI EMISIÍ

Emisie skleníkových plynov a medzinárodné záväzky EÚ

Najnovšie správy Medzivládneho panelu o zmene klímy (IPCC) potvrdzujú, že treba prijať transformačné globálne opatrenia, ak máme splniť ciele stanovené v Parížskej dohode, vrátane obmedzenia globálneho otepľovania výrazne pod 2 C a snáh o obmedzenie tejto zmeny na 1,5 °C. Globálne emisie skleníkových plynov musia dosiahnuť vrchol v období 2020 – 2025 a potom sa do roku 2030 musia znížiť približne o 43 % v porovnaní s úrovňami z roku 2019 s cieľom udržať zvýšenie priemernej globálnej teploty na 1,5 C do konca tohto storočia. Pri súčasných politikách svet nie je na ceste k splneniu teplotného cieľa stanoveného v Parížskej dohode. Splnenie všetkých nových záväzkov, ktoré krajiny prijali na konferencii COP26 v Glasgowe, by prispelo k zlepšeniu našich vyhliadok, stále by to však nestačilo.

V roku 2021 globálne emisie stúpli na úrovne pred pandémiou. Z predbežných údajov JRC vyplýva, že globálne emisie skleníkových plynov narástli v roku 2021 o 4,2 % na 52,9 miliardy ton ekvivalentu CO2, čo je mierny nárast v porovnaní s úrovňou emisií v roku 2019, keďže globálne hospodárstvo zaznamenalo po pandémii oživenie. Emisie z odvetvia energetiky a iné priemyselné emisie zo spaľovania narástli na úrovne pred pandémiou (+1,3 %, resp. +2,1 % v porovnaní s rokom 2019), a to aj v dôsledku zvýšeného využívania uhlia, zatiaľ čo emisie z dopravy a budov zostali nižšie (–5,2 %, resp. –3,7 %). V minulom roku sa zaznamenali ďalšie ničivé vplyvy súvisiace s globálnym otepľovaním, čo umocnilo varovania vedcov.

Obmedzenie globálneho otepľovania si vyžaduje bezprecedentné opatrenia vo všetkých krajinách a všetkých odvetviach. Aby sme dosiahli nulovú bilanciu emisií do roku 2050, musíme znižovať emisie skleníkových plynov rýchlo, hĺbkovo a udržateľne a zároveň zvyšovať schopnosť planéty zachytávať uhlík prostredníctvom riešení blízkych prírode a technológií odstraňovania uhlíka. Zisteniami IPCC sa posilňuje záväzok EÚ stať sa do roku 2050 klimaticky neutrálnou a odolnou proti zmene klímy, čo sú kľúčové ciele teraz stanovené v európskom právnom predpise v oblasti klímy.

Podľa UNFCCC sa EÚ a jej členské štáty zaviazali k spoločnému cieľu pre celé hospodárstvo, a to znížiť emisie skleníkových plynov o 20 % do roku 2020 v porovnaní s úrovňami z roku 1990 (ďalej len „záväzok z Cancúnu“). Ako sa uvádza v inventúre skleníkových plynov v EÚ predloženej v roku 2022, EÚ výrazne prekonala tento cieľ, jej členské štáty a Spojené kráľovstvo si tak splnili aj povinnosti týkajúce sa zníženia emisií podľa dohovoru.Celkové emisie skleníkových plynov bez sektora využívania pôdy, zmeny vo využívaní pôdy a lesného hospodárstva (LULUCF) a vrátane medzinárodnej leteckej dopravy klesli v EÚ27 + Spojenom kráľovstve o 34 % v porovnaní s rokom 1990 (alebo o 32 % bez Spojeného kráľovstva). Predstavuje to zníženie o 1,94 miliardy ton ekvivalentu CO2 do roku 2020 (alebo o 1,55 gigatony ekvivalentu CO2 bez Spojeného kráľovstva). EÚ a jej členské štáty si spoločne splnili cieľ vykonávaním klimaticko-energetického balíka EÚ z roku 2020.

Z predbežných údajov však vyplýva, že domáce emisie skleníkových plynov v EÚ bez medzinárodnej leteckej dopravy narástli v roku 2021 o 4,8 % z výnimočne nízkej úrovne počas pandémie v roku 2020, aj keď zostali pod úrovňou z roku 2019 (t. j. –4,0 %). Emisie zo stacionárnych zariadení, na ktoré sa vzťahuje systém EÚ na obchodovanie s emisiami (ETS), sa zvýšili o 6,6 % a emisie, na ktoré sa nevzťahuje systém EÚ na obchodovanie s emisiami, sa zvýšili o 3,5 %, pričom tento nárast bol spôsobený obnovou po pandémii. V prípade všetkých hlavných odvetví a plynov okrem odvetvia budov sa očakáva, že emisie zostanú pod úrovňami pred pandémiou, pričom bude pokračovať celkový klesajúci trend posledných 30 rokov (obr. 1). Predbežné údaje za rok 2021 týkajúce sa odstránených množstiev emisií z LULUCF však neukazujú zvrátenie najnovšieho klesajúceho trendu, ktorý vzbudzuje obavy. Bezprecedentný rast cien plynu od druhej polovice roku 2021 mal zreteľný vplyv na emisie z výroby elektriny v dôsledku dočasného prechodu z plynu na uhlie (rámček 1).





Intenzita emisií skleníkových plynov v hospodárstve – pomer medzi emisiami a HDP – klesla v porovnaní s rokom 2020 o 6,1 g ekvivalentu CO2-/EUR. Celkovo boli v roku 2021 čisté domáce emisie v EÚ vrátane LULUCF o 30 % nižšie v porovnaní s úrovňami z roku 1990, čo je vo všeobecnosti v súlade s trajektóriou dosiahnuť cieľ zníženia emisií v EÚ do roku 2030 o 55 %. Rýchlosť znižovania sa však musí podstatne zvýšiť (obr. 2). Európska komisia v roku 2021 predložila balík návrhov s cieľom prispôsobiť politiky, aby sa pomocou nich mohli splniť aktualizované klimatické ciele EÚ.





V EÚ overené emisie prevádzkovateľov lietadiel v roku 2021 vyprodukovali 26,87 milióna ton CO2, čo je o 8,7 % viac než 24,71 milióna ton nahlásených v roku 2020, stále je to však o 61 % menej než 68,2 milióna ton CO2 nahlásených v roku 2019 pred pandémiou. Od roku 2021 sa EU ETS už nevzťahuje na lety zo Spojeného kráľovstva. Bez nich sa emisie z leteckej dopravy, na ktoré sa vzťahuje ETS, zvýšili približne o 30 % v porovnaní s rokom 2020 a znížili o 50 % v porovnaní s rokom 2019.